Հայկական Թամանյան դիվիզիայում շատերի նման թշնամու դեմ մարտնչել է նաեւ Ռոզա Սարգսյանը, որը ոչ միայն սանիտար էր, այլեւ լավ հետախույզ եւ քաջ մարտիկ: 1943 թվականի սկզբին կատաղի մարտեր էին ընթանում Հյուսիսային Կովկասի պաշտպանության եւ ազատագրման համար: Թշնամու տանկը շարժվում էր Ռոզայի խրամատի ուղղությամբ: Երբ տանկը բավականին մոտեցել էր, Ռոզան հաջորդաբար արագորեն նետել է նռնակները: Տանկը բոցավառվել է: Չկորցնելով իրեն` Ռոզան մարտի է բռնվել այրվող տանկից դուրս թռած անձնակազմի հետ եւ տեղն ու տեղը ոչնչացրել նրանց: Թամանյան դիվիզիայի շարքերում Ռոզա Սարգսյանը մասնակցեց Լեհաստանի ազատագրմանը, Օդերի ափին «Հայկական փոքր հող» պլացդարմի պաշտպանությանը եւ աչքի ընկավ Գերմանիայի Կալիշ, Լանգսբերգ, Մեչերիտց, Շվիբուս, Ցյուլլիհաու, Ֆրանկֆուրտ քաղաքների համար մղվող մարտերում: Ցուցաբերած անխորհուրդ քաջության համար Ռոզա Սարգսյանն արժանացել է Կարմիր դրոշի երկու, Կարմիր աստղի եւ Փառքի 3-րդ աստիճանի շքանշանների, Կովկասի պաշտպանության, Վարշավայի ազատագրման, Բեռլինի գրավման համար մեդալների: